**ORDENANÇA GENERAL DE SUBVENCIONS**

**DE L’AJUNTAMENT DE BEGUES**

****

[PREÀMBUL 3](#_Toc198743834)

[TÍTOL I. DISPOSICIONS GENERALS 4](#_Toc198743835)

[Article 1. Objecte 4](#_Toc198743836)

[Article 2. Concepte de subvenció 4](#_Toc198743837)

[Article 3. Àmbit d’aplicació subjectiu 4](#_Toc198743838)

[Article 4. Supòsits exclosos 5](#_Toc198743839)

[Article 5. Règim jurídic 6](#_Toc198743840)

[TÍTOL II. DISPOSICIONS COMUNES. 7](#_Toc198743841)

[Article 6. Principis generals 7](#_Toc198743842)

[Article 7. Pla estratègic de subvencions 9](#_Toc198743843)

[Article 8. Caràcter de les subvencions 9](#_Toc198743844)

[Article 9. Quantia de les subvencions i compatibilitat amb altres ingressos 10](#_Toc198743845)

[Article 10. Concepte de beneficiari 10](#_Toc198743846)

[Article 11. Requisits exigibles als beneficiaris 10](#_Toc198743847)

[Article 12. Obligacions dels beneficiaris 11](#_Toc198743848)

[Article 13. Entitats col·laboradores 13](#_Toc198743849)

[Article 14. Règim de garanties 13](#_Toc198743850)

[TÍTOL III. FINALITAT DE LES SUBVENCIONS. 14](#_Toc198743851)

[Article 15. Finalitats de les subvencions 14](#_Toc198743852)

[TÍTOL IV. PROCEDIMENTS DE CONCESSIÓ. 15](#_Toc198743853)

[Article 16. Procediments 15](#_Toc198743854)

[TÍTOL V. PROCEDIMENT DE CONCURRÈNCIA COMPETITIVA. 16](#_Toc198743855)

[Article 17. Inici del procediment. 16](#_Toc198743856)

[Article 18. Bases reguladores específiques 16](#_Toc198743857)

[Article 19. Convocatòria 18](#_Toc198743858)

[Article 20. Criteris de valoració 19](#_Toc198743859)

[Article 21. Sol·licituds 20](#_Toc198743860)

[Article 22. Instrucció 21](#_Toc198743861)

[Article 23. Resolució 22](#_Toc198743862)

[Article 24. Acceptació 23](#_Toc198743863)

[Article 25. Modificacions de la resolució de concessió 23](#_Toc198743864)

[TÍTOL VI. PROCEDIMENT DE CONCESSIÓ DIRECTA. 24](#_Toc198743865)

[Article 26. Concessió directa 24](#_Toc198743866)

[Article 27. Bases reguladores específiques 24](#_Toc198743867)

[Article 28. Sol·licitud 24](#_Toc198743868)

[Article 29. Resolució de concessió 25](#_Toc198743869)

[TÍTOL VII. PUBLICITAT DE LES SUBVENCIONS I TRANSPARÈNCIA. 26](#_Toc198743870)

[Article 30. Publicitat de les convocatòries i les concessions 26](#_Toc198743871)

[Article 31. Transparència en l’activitat subvencional 28](#_Toc198743872)

[TÍTOL VIII. GESTIÓ I JUSTIFICACIÓ DE SUBVENCIONS. 29](#_Toc198743873)

[Article 32. Consideracions prèvies 29](#_Toc198743874)

[Article 33. Modalitats de justificacions 30](#_Toc198743875)

[Article 34. Despeses subvencionables 32](#_Toc198743876)

[Article 35. Subcontractació d’activitats subvencionades 34](#_Toc198743877)

[Article 36. Comprovació i conservació de les justificacions 35](#_Toc198743878)

[TÍTOL IX. PAGAMENT DE LES SUBVENCIONS. 35](#_Toc198743879)

[Article 37. Pagament de la subvenció 35](#_Toc198743880)

[Article 38. Acreditació del compliment d’obligacions tributàries i amb la Seguretat Social 36](#_Toc198743881)

[TÍTOL X. PROCEDIMENT DE GESTIÓ PRESSUPOSTÀRIA. 36](#_Toc198743882)

[Article 39. Procediment d’aprovació de la despesa i del pagament 36](#_Toc198743883)

[TÍTOL XI. DE LA PÈRDUA DEL DRET AL COBRAMENT DE SUBVENCIONS I DEL REINTEGRAMENT. 37](#_Toc198743884)

[Article 40. Invalidesa de les resolucions de concessió de subvencions 37](#_Toc198743885)

[Article 41. Revocació 37](#_Toc198743886)

[Article 42. Renúncia 38](#_Toc198743887)

[Article 43. Reintegrament de subvencions satisfetes 38](#_Toc198743888)

[TÍTOL XII. CONTROL FINANCER DE LES SUBVENCIONS. 40](#_Toc198743889)

[Article 44. Control financer de les subvencions 40](#_Toc198743890)

[TÍTOL XIII. INFRACCIONS, SANCIONS ADMINISTRATIVES I RESPONSABILITATS EN MATÈRIA DE SUBVENCIONS. 41](#_Toc198743891)

[Article 45. Infraccions i sancions administratives 41](#_Toc198743892)

[Article 46. Responsabilitats 41](#_Toc198743893)

[DISPOSICIONS ADDICIONALS 42](#_Toc198743894)

[Primera 42](#_Toc198743895)

[Segona 42](#_Toc198743896)

[DISPOSICIÓ TRANSITÒRIA 42](#_Toc198743897)

[Única 42](#_Toc198743898)

[DISPOSICIÓ DEROGATÒRIA 42](#_Toc198743899)

[Única 42](#_Toc198743900)

[DISPOSICIÓ FINAL 43](#_Toc198743901)

[Única 43](#_Toc198743902)

#

# PREÀMBUL

Les subvencions i ajuts públics són instruments que formen part de l’activitat de foment de les Administracions Públiques, les quals persegueixen una funció incentivadora de determinats comportaments considerats d’interès general o utilitat pública, podent servir també com a procediment de col·laboració entre l’Administració pública i els particulars per gestionar activitats d’interès públic. En aquest sentit, la bona regulació i gestió, així com el control i seguiment de les subvencions, són essencials per aconseguir assignacions eficaces i eficients.

L’Ajuntament de Begues, a la vista del marc general derivat de la Llei 38/2003, de 17 de novembre, General de Subvencions, i del Real Decret 887/2006, de 21 de juliol, pel qual s’aprova el Reglament de la Llei General de Subvencions, considera necessari aprovar una ordenança actualitzada que reguli la seva activitat subvencional, establint les regles oportunes, amb la finalitat d’aconseguir una major eficàcia i eficiència, i potenciant simultàniament el control i la transparència.

En conseqüència, aquesta Ordenança general té com a objectiu regular les subvencions i ajuts que atorga l’Ajuntament de Begues, tot establint el règim i procediment general d’actuació de l’Ajuntament en relació a la seva activitat subvencional, indicant les normes generals per a la sol·licitud, la concessió, la justificació, el pagament de les subvencions i ajuts públics, i el seu règim sancionador, així com els principis de publicitat, partint del Pla Estratègic de subvencions que aprova l’òrgan competent com a instrument de planificació.

A més, s’hi contemplen en aquesta Ordenança els canvis normatius succeïts en la Llei general de Subvencions a partir de l’1 de gener de 2016, promoguts per la Llei 15/2014, de 16 de setembre, de racionalització del Sector Públic i altres mesures de reforma administrativa, que introdueixen la configuració de la Base de Dades Nacional de Subvencions (BDNS), com a Sistema nacional de publicitat de subvencions, la qual té un impacte directa en la tramitació dels expedients de concessió de subvencions. D’altra banda, en virtut del Text refós de la Llei de finances públiques de Catalunya (TRLFPC), es crea per l’àmbit de Catalunya el Registre de subvencions i ajuts de Catalunya (RAISC) amb la finalitat de promoure la transparència, millorar la planificació i la gestió de les polítiques de les administracions públiques catalanes i col·laborar en la lluita contra el frau amb relació a subvencions i ajuts. Dins de l’àmbit objectiu del RAISC, es contempla la difusió de l’activitat subvencional de les entitats que integren l'Administració local i les entitats públiques en què participen de manera majoritària, directament o indirectament.

Aquesta Ordenança és una disposició de caràcter general i la seva aprovació se sotmetrà a l’establert per l’article 178 del text refós de la Llei municipal i de règim local de Catalunya, aprovat pel Decret legislatiu 2/2003, de 28 d’abril, i als articles 58 i següents del Reglament d’obres, activitats i serveis, aprovat per Decret 179/1995, de 13 de juny.

Igualment es tindrà en compte la Llei 39/2015, respecte d’allò que estableix en la tramitació de l’aprovació dels reglaments, així com la Llei 19/2014, de 29 de desembre, de transparència, accés a la informació pública i bon govern.

# TÍTOL I. DISPOSICIONS GENERALS

## Article 1. Objecte

Aquesta ordenança té per objecte establir les normes generals per a la sol·licitud, la concessió, la justificació i el pagament de les subvencions que atorgui l’Ajuntament Begues a l’empara del que estableix la Llei 38/2003, de 17 de novembre, General de Subvencions (LGS d’ara en endavant), i el seu reglament de desenvolupament aprovat pel Reial decret 887/2006, de 21 de juliol (RLGS d’ara en endavant).

## Article 2. Concepte de subvenció

1. S’entén per subvenció, als efectes d’aquesta ordenança, qualsevol disposició dinerària efectuada a favor de persones públiques o privades que compleixi els requisits següents:
	1. Que el lliurament es faci sense contraprestació directa dels beneficiaris.
	2. Que el lliurament estigui subjecte al compliment d’un determinat objectiu, l’execució d’un projecte, la realització d’una activitat, l’adopció d’un comportament singular, efectuats o per efectuar, o la concurrència d’una situació, i el beneficiari ha de complir les obligacions materials i formals que se’n derivin.
	3. Que el projecte, l’acció, la conducta o la situació finançada tingui per objecte el foment d’una activitat d’utilitat pública o d’interès social o la promoció d’una finalitat pública.
2. També tenen la consideració de subvenció els lliuraments de béns, drets o serveis que, havent estat adquirits amb la finalitat exclusiva de ser lliurats a tercers, siguin avaluables econòmicament i compleixin els requisits previstos en els apartats *a*), *b*) i *c*) del punt anterior.

Les subvencions en espècie queden subjectes a aquesta ordenança en tot allò que els sigui d’aplicació atenent la seva naturalesa.

1. Els premis atorgats com a conseqüència de convocatòries aprovades amb concurrència entre els sol·licitants també tenen a tots els efectes la consideració de subvencions.

## Article 3. Àmbit d’aplicació subjectiu

Aquesta ordenança és d’aplicació a les subvencions concedides per l’Ajuntament Begues, si s’escau, els seus organismes autònoms i la resta d’entitats del sector públic de la corporació que voluntàriament s’hi adhereixin.

Els organismes autònoms i els altres ens dependents de l’Ajuntament de Begues poden atorgar subvencions si ho preveuen els seus estatuts; en cas contrari, cal que ho autoritzi l’Ajuntament de Begues:

## Article 4. Supòsits exclosos

1. Aquesta ordenança no és d’aplicació en els casos següents:
	1. Subvencions impròpies regulades per la legislació tributària o sectorial aplicable.
	2. Cessions d’ús de béns immobles a entitats públiques, les quals es regeixen per la normativa reguladora del règim patrimonial dels ens públics.
	3. Premis atorgats sense la sol·licitud prèvia del beneficiari.
	4. Prestacions socials de caràcter econòmic.
	5. Subvencions concedides per altres administracions en les quals l’Ajuntament de Begues actuï com a simple intermediari.
	6. Aportacions de l’Ajuntament de Begues destinades a finançar globalment les activitats dels ens receptors, consorcis, mancomunitats, fundacions, associacions, etc., en els quals està representat l’Ajuntament de Begues i als quals fa aportacions econòmiques per a finançar els seus pressupostos.
	7. Aportacions dineràries en forma de quotes a favor de les associacions a què es refereix la disposició addicional 5a. de la Llei 7/1985, de 2 d’abril, reguladora de les bases del règim local.
	8. Ajuts econòmics als grups polítics representats a la corporació.
	9. Quotes abonades a entitats de caràcter científic, tècnic o especialitzat del tipus que sigui, constituïdes en qualsevol àmbit geogràfic, a les quals l’Ajuntament de Begues estigui associat.
	10. Beques de col·laboració en pràctiques concedides a estudiants i llicenciats per tal de completar la seva formació teoricopràctica, les quals s'han de regir per la normativa específica aprovada a aquest efecte.
2. La present ordenança només té caràcter supletori, respecte a la corresponent normativa específica, en els casos següents:
	1. Subvencions concedides o finançades amb fons europeus o d’altres administracions públiques, que s'han de regir en primer lloc per la normativa o les condicions establertes per l’Administració que financi, totalment o parcialment, la subvenció.

En el cas que la normativa esmentada no reguli la forma d’atorgament de la subvenció, serà d’aplicació aquesta Ordenança.

* 1. Subvencions imposades en virtut de norma legal, que s'han de regir en primer lloc per aquesta norma.

## Article 5. Règim jurídic

El marc legal pel qual s'han de regir les subvencions atorgades per l’Ajuntament de Begues està constituït per:

1. La Llei 38/2003, de 17 de novembre, general de subvencions.
2. El Reial Decret 887/2006, de 21 de juliol, pel qual s’aprova el Reglament de la Llei general de subvencions.
3. Reial Decret 130/2019, de 8 de març, pel que es regula la Base de Dades Nacional de Subvencions i la publicitat de les subvencions i altres ajuts públics.
4. La legislació bàsica de l’Estat reguladora de l’Administració local:
	* Els articles 25 i 72 de la Llei 7/1985, de 2 d’abril, reguladora de les bases del règim local (en endavant, LRBRL).
	* Els articles 40, 189.2. i 214.2 del Text refós de la Llei reguladora de les hisendes locals, aprovat pel Reial decret legislatiu 2/2004, de 5 de març (en endavant, TRLRHL).
5. La legislació de la comunitat autònoma:
	* Els articles 239, 240 i 241 del Text refós de la Llei municipal i de règim local de Catalunya, aprovat pel Decret legislatiu 2/2003, de 28 d’abril.
	* Els articles del 118 al 129 del Reglament d’obres, activitats i serveis dels ens locals, aprovat pel Decret 179/1995, de 13 de juny.
	* Els articles 15 i concordants de la Llei 19/2014, de 29 de desembre, de transparència, accés a la informació pública i bon govern.
	* El Decret 271/2019, de 23 de desembre, pel que s’aprova el Reglament del Registre d’ajuts i subvencions de Catalunya.
6. La normativa europea:
	* Els articles 107 a 109 del Tractat de Funcionament de la Unió Europea.
	* Reial decret 1755/1987, de 23 de desembre, pel qual es regula el procediment de comunicació a la Comissió de les Comunitats Europees dels projectes de les administracions o ens públics que es proposin establir, concedir o modificar ajuts interns.
	* Les disposicions concordants.
7. La normativa interna:
	* Aquesta Ordenança general de subvencions.
	* Les Bases d’execució del pressupost.
	* La normativa sobre delegació de competències i atribucions dels òrgans de govern a l’Ajuntament vigents en el moment de la concessió.
8. La resta de disposicions legals o reglamentàries que siguin d’aplicació, entre d’altres:
	* La Llei 26/2010, 3 d’agost, de règim jurídic i de procediment de les administracions públiques de Catalunya.
	* La Llei 39/2015, d’1 d’octubre de procediment administratiu comú de les administracions públiques.
	* La Llei 40/2015, d’1 d’octubre, de règim jurídic del sector públic.

# TÍTOL II. DISPOSICIONS COMUNES.

## Article 6. Principis generals

1. La gestió de les subvencions a què es refereix la present ordenança s'ha d'efectuar d’acord amb els principis següents:
	1. Publicitat, transparència, concurrència, objectivitat, igualtat i no discriminació.
	2. Eficàcia en el compliment dels objectius fixats.
	3. Eficiència en l’assignació i utilització dels recursos públics.
	4. Els recollits al codi de conducta de l’Ajuntament de Begues, elaborat a l’empara de l’article 55.3 de la Llei 19/2014, de 29 de desembre, de transparència, accés a la informació i bon govern, i també totes les obligacions que aquesta norma conté.
2. De conformitat amb l’article 55.2 de la Llei 19/2014, les persones beneficiàries de subvencions han d’adequar la seva activitat als següents principis ètics i regles de conducta:
	1. Les persones beneficiàries de subvencions han d’adoptar una conducta èticament exemplar, abstenir-se de realitzar, fomentar, proposar o promoure qualsevol mena de pràctica corrupta i posar en coneixement dels òrgans competents qualsevol manifestació d’aquestes pràctiques que, al seu parer, sigui present o pugui afectar el procediment. Particularment s’abstindran de realitzar qualsevol acció que pugui vulnerar els principis d’igualtat d’oportunitats i de lliure concurrència.
	2. Amb caràcter general, les persones beneficiàries de subvencions en l’exercici de la seva activitat, assumeixen les obligacions següents:
		* Observar els principis, les normes i els cànons ètics propis de les activitats, els oficis i/o les professions corresponents a l’activitat objecte de subvenció o ajut públic.
		* No realitzar accions que posin en risc l’interès públic.
		* Denunciar situacions irregulars que es puguin presentar en les convocatòries de subvencions o ajuts o en els processos derivats d’aquestes convocatòries.
	3. En particular, les persones beneficiàries de subvencions assumeixen les obligacions següents:
		* Comunicar immediatament a l’òrgan competent les possibles situacions de conflicte d’interessos.
		* No sol·licitar directament o indirectament, que un càrrec o empleat públic influeixi en la concessió de la subvenció.
		* No oferir ni facilitar a càrrecs o empleats públics avantatges personals o materials, ni per a ells mateixos ni per a terceres persones amb la voluntat d’incidir en un procediment de concessió de subvenció.
		* Col·laborar amb l’òrgan competent en les actuacions que aquest realitzi pel seguiment i/o avaluació del compliment de les obligacions establertes en les bases de la convocatòria, particularment facilitant la informació que els sigui facilitada per aquestes finalitats relacionades amb la percepció de fons públics.
		* Complir les obligacions de facilitar informació que la legislació de transparència imposa als beneficiaris en relació amb l’Administració o administracions de referència, sens perjudici del compliment de les obligacions de transparència que els pertoquin de forma directa per previsió legal, en els supòsits establerts en l’apartat quart de l’article tercer de la Llei 19/2014.

Aquests principis de conducta tenen la consideració d’estàndards mínims i poden ser contemplats en els seus nivells d’exigència, en funció de la quantia de la subvenció i/o tipologia i característiques de les persones beneficiàries, en les corresponents convocatòries de subvencions.

En el cas d’incompliment d’aquests principis ètics i regles de conducta és d’aplicació el règim sancionador previst en la Llei 19/2014, i les sancions que preveu l’article 84 pel que fa als beneficiaris de les subvencions, sens perjudici d’aquelles possibles conseqüències previstes a la legislació vigent en matèria de subvencions.

## Article 7. Pla estratègic de subvencions

1. El Pla estratègic de subvencions és un instrument de planificació de les polítiques públiques que tinguin per objecte el foment d’activitats d’utilitat pública o interès social o de promoció de finalitats públiques.
2. Aquest pla, que ha de ser aprovat per l’òrgan competent de l’Ajuntament de Begues, ha de concretar els objectius estratègics, el termini necessari per a dur-lo a terme, els costos possibles i les seves fonts de finançament, que en tot cas s'han de supeditar al compliment dels objectius d’estabilitat pressupostària que s’apliquen al Pressupost general de la corporació.
3. El Pla estratègic de subvencions s’actualitza anualment i s’aprova conjuntament amb el Pressupost de l’Ajuntament. El Pla pot ser objecte de revisió, modificació o actualització en qualsevol moment per part de l’òrgan competent.
4. El Pla serà objecte de publicitat a través de la seu electrònica i del portal de transparència. El Pla estratègic i les seves actualitzacions també s’hauran de publicar en el Sistema Nacional de Publicitat de les Subvencions i Ajuts Públics.

## Article 8. Caràcter de les subvencions

1. Les subvencions regulades per la present ordenança tenen caràcter voluntari i eventual, són lliurement revocables i reduïbles en tot moment, no generen cap dret a l’obtenció d’altres subvencions en anys posteriors (llevat que s’hagin concedit amb el caràcter de despeses plurianuals) i no es poden al·legar com a precedent.
2. Les subvencions estan afectes al compliment de la finalitat d’interès general al qual es condicioni l’atorgament i tenen caràcter no devolutiu, sense perjudici del reintegrament inherent a l’incompliment de les condicions i càrregues imposades en l’acte de concessió.
3. En qualsevol cas, l’Ajuntament de Begues i les entitats del seu sector públic incloses en l’àmbit d’aplicació d’aquesta ordenança, estan exemptes de qualsevol responsabilitat civil, mercantil, laboral o de qualsevol mena derivada de les actuacions a què quedin obligades les persones o entitats subvencionades.

## Article 9. Quantia de les subvencions i compatibilitat amb altres ingressos

1. L’import de la subvenció és el resultant de l'aplicació dels criteris per a la seva determinació previstos als instruments reguladors corresponents.
2. Les subvencions no han d’excedir, normalment, del 50% del cost de l’activitat a què s’apliquin. En els casos en què s’ultrapassi aquest límit, se n'ha de justificar la necessitat a l’expedient.
3. Les subvencions atorgades poden ser compatibles amb altres subvencions, ajuts, ingressos o recursos per a la mateixa finalitat, procedents de qualsevol Administració o ens públic o privat, nacional, de la Unió Europea o d’organismes internacionals, en els termes que determinin els seus instruments reguladors.
4. L’import de la subvenció concedida per l’Ajuntament de Begues en cap cas pot ser de tal quantia que, aïlladament o conjuntament amb altres subvencions, ajuts, ingressos o recursos, superi el cost de l’obra o de l’activitat subvencionada.

## Article 10. Concepte de beneficiari

1. Tenen la condició de beneficiari d’una subvenció les persones físiques i jurídiques i les entitats públiques o privades que han de fer l’activitat que fonamenta l'atorgament de la subvenció, o que estan en la situació que en legitima la concessió.
2. En el cas de les persones jurídiques, també tenen aquesta condició els membres associats del beneficiari que es comprometen a efectuar la totalitat o part de les activitats que fonamenten la concessió de la subvenció en nom i per compte del beneficiari.
3. També poden tenir la condició de beneficiari les agrupacions de persones físiques o jurídiques, públiques o privades, les comunitats de béns o qualsevol altre tipus d’unitat econòmica o patrimoni separat sense personalitat jurídica que duen a terme els projectes, les activitats o els comportaments o que es troben en la situació que motiva la concessió de la subvenció.

En aquest cas, s’ha de fer constar expressament a la sol·licitud i a la resolució de concessió els compromisos assumits per cada membre de l’agrupació, així com també l’import de la subvenció que s'ha d'aplicar a cadascú, els quals tenen la consideració de beneficiaris. En qualsevol cas, s’ha de nomenar un representant o apoderat únic de l’agrupació, amb poders suficients per a complir les obligacions que, com a beneficiari, corresponen a l’agrupació.

## Article 11. Requisits exigibles als beneficiaris

1. No poden tenir la condició de beneficiari les persones o entitats en què concorrin alguna de les circumstàncies dels articles 13.2 i 13.3 de la LGS. Igualment, no poden accedir a la condició de beneficiari les agrupacions previstes a l’article

11.3 de la LGS, quan concorri alguna d’aquestes circumstàncies en qualsevol dels seus membres.

La no concurrència d’aquestes circumstàncies es pot acreditar mitjançant la presentació d’una declaració responsable davant l’òrgan concedent de la subvenció.

1. Les persones jurídiques han d’estar inscrites en els registres oficials corresponents.

## Article 12. Obligacions dels beneficiaris

Són obligacions dels beneficiaris:

* 1. Executar les activitats subvencionades de conformitat amb els principis de bona administració, bona fe i presumpció de legalitat.
	2. Comunicar a l’Ajuntament de Begues la modificació de qualsevol circumstància, tant de caràcter objectiu com subjectiu, que pugui afectar algun dels requisits exigits per la concessió de la subvenció.
	3. Justificar davant l’òrgan corresponent el compliment dels requisits i les condicions exigides, i també la realització de l’activitat i el compliment de la finalitat que determina la concessió.
	4. Estar al corrent de les obligacions tributàries i amb la Seguretat Social.
	5. No tenir deutes pendents de qualsevol naturalesa amb l’Ajuntament de Begues.
	6. Els beneficiaris que tinguin un conveni de regularització de deutes en vigor i estiguin al corrent de pagament dels terminis, es considerarà que estan al corrent de les obligacions financeres amb l’Ajuntament.
	7. Disposar dels llibres comptables, registres i altres documents exigits per la legislació mercantil i sectorial aplicable als beneficiaris en cada cas, així com també de tots els estats comptables i registres específics exigits pels instruments reguladors de la concessió.
	8. Els beneficiaris de la subvenció estaran obligats a donar l’adequada publicitat al fet que l’activitat, programa, inversió o actuació ha estat subvencionada per l’Ajuntament de Begues.
	9. Sotmetre’s a les actuacions de comprovació de l’Ajuntament de Begues concedent, així com també a qualsevol altra actuació de comprovació i control financer que efectuï la Intervenció municipal i, si escau, a qualsevol altra comprovació que puguin dur a terme els òrgans de control competents. En el transcurs de totes aquestes actuacions els beneficiaris estan obligats a aportar tota la informació que els sigui requerida.
	10. Conservar els documents justificatius de l’aplicació dels fons rebuts, incloent-hi els documents electrònics, durant un període no inferior als sis anys, comptadors des de la finalització del termini de presentació de les justificacions.
	11. Adequar l'activitat als principis ètics i a les regles de conducta que permetin assegurar el compliment dels principis d’igualtat, d’objectivitat i de transparència.
	12. Procedir al reintegrament dels fons rebuts, quan correspongui, en els supòsits previstos al títol XII d’aquesta ordenança.
	13. Donar compliment als deures de transparència derivats de la Llei 19/2014, de 29 de desembre de transparència, accés a la informació pública i bon govern quan es doni un dels següents supòsits:
		1. Si perceben subvencions o ajuts de més de 100.000 EUR anuals.
		2. Si almenys el quaranta per cent de llurs ingressos anuals procedeix de subvencions o ajuts públics, sempre que aquesta quantitat sigui de més de 5.000 EUR.
	14. Aportar declaració responsable relativa a les retribucions anuals dels òrgans de direcció o administració, en cas que els sol·licitants siguin persones jurídiques, per tal que, si són beneficiàries d’una subvenció d’import superior als 10.000 €, l’Ajuntament de Begues les faci públiques de conformitat amb la Llei 19/2014, de 29 de desembre, de transparència, accés a la informació pública i bon govern.
	15. Els deures de publicitat establerts al Real Decret 130/2019, de 8 de març, pel qual es regula la Base de Dades Nacional de Subvencions i Publicitat de les Subvencions i demès Ajuts Públics, s’entendran acomplerts quan l’Ajuntament publiqui al Sistema Nacional de Publicitat de Subvencions i Ajuts Públics les subvencions i ajuts públics que atorgui als següents beneficiaris:
		1. Les petites i mitjanes empreses.
		2. Entitats sense ànim de lucre amb interessos exclusivament socials i/o culturals i amb un pressupost superior de 50.000 euros que estiguin obligades a publicar les subvencions i ajuts públics rebuts.

Aquestes entitats estaran obligades a esmenar els errors i omissions que detectin en les seves dades i, en cas que disposin de pàgines web corporatives, n’indicaran de manera precisa que la citada informació es troba publicada al Sistema Nacional de Publicitat de Subvencions i Ajuts públics, assenyalant expressament la seva adreça electrònica, [www.infosubvenciones.es.](http://www.infosubvenciones.es/)

## Article 13. Entitats col·laboradores

1. Poden seleccionar-se entitats col·laboradores que, actuant en nom i per compte de l’Ajuntament de Begues a tots els efectes relacionats amb la subvenció, lliurin i distribueixin els fons públics als beneficiaris o col·laborin en la gestió de la subvenció sense que es produeixi la prèvia entrega i distribució dels fons rebuts.
2. Poden ser entitats col·laboradores les descrites en l’article 12 de la LGS, que no incorrin en cap causa de les previstes a l’article 13 de la LGS i que compleixin les condicions de solvència i eficàcia que s’estableixin.
3. L’acord de col·laboració s'ha de formalitzar segons els requeriments recollits a l’article 16 de la LGS.
4. Les obligacions de les entitats col·laboradores són les recollides a l’article 15 de la LGS.

## Article 14. Règim de garanties

1. Llevat que les bases reguladores de la subvenció prevegin el contrari, es poden exigir garanties en els casos següents:
	1. En els procediments de selecció d’entitats col·laboradores.
	2. Quan es prevegi la possibilitat de realitzar pagaments a compte o avançats.
	3. Quan es consideri necessari per a assegurar el compliment dels compromisos assumits per beneficiaris i entitats col·laboradores.
	4. En les subvencions concedides a beneficiaris el domicili dels quals es trobi fora del territori nacional i no hi tinguin un establiment permanent.
2. Amb caràcter general, llevat que es prevegi una altra cosa a les bases reguladores de la concessió, queden exonerats de la constitució de garanties:
	1. Les administracions públiques, els seus organismes vinculats o dependents i les societats mercantils i fundacions del sector públic local.
	2. Els beneficiaris de subvencions concedides per un import inferior a 3.000 euros, llevat dels beneficiaris inclosos a l’apartat 3 del article 42 del Real Decret 887/2006, per el que s’aprova el Reglament de la llei 38/2003.
	3. Les entitats que, per llei, estiguin exemptes de presentar caucions, fiances o dipòsits davant les administracions públiques o els seus organismes i entitats vinculades o dependents.
	4. Les entitats no lucratives, i també les seves federacions, confederacions o agrupacions, que desenvolupin projectes o programes d’acció social i cooperació internacional.
3. La constitució, execució i cancel·lació de garanties es regeix pels articles del 42 al 54 del RLGS.

# TÍTOL III. FINALITAT DE LES SUBVENCIONS.

## Article 15. Finalitats de les subvencions

1. Les subvencions han de finançar obres o activitats d’interès públic o social en el marc competencial de l’Ajuntament de Begues amb preferència dins de les línies d’actuació previstes per al compliment dels objectius del Pla estratègic de subvencions municipal.
2. Les subvencions es poden destinar a alguna de les següents finalitats:
	1. La protecció i conservació del medi ambient i els espais naturals.
	2. El desenvolupament econòmic general en l'àmbit del turisme; el comerç, les empreses, els emprenedors, i el foment de l’ocupació.
	3. L’impuls de la cultura, biblioteques, museus, patrimoni cultural, arxius, arts escèniques.
	4. La millora de l’educació en tots els seus àmbits i la pràctica de l’esport.
	5. L’atenció social a les persones grans, amb discapacitats, amb malalties mentals i als que pateixen qualsevol situació de dependència així com a les seves famílies cuidadores.
	6. La lluita contra la pobresa i l’exclusió social, la prevenció de les drogodependències i l’atenció a la infància i adolescència en risc.
	7. L’impuls de la igualtat i la participació ciutadana, polítiques de joventut, convivència i no discriminació.
	8. Les polítiques de consum i promoció i protecció de la salut pública.
	9. Per raons de solidaritat per remeiar calamitats públiques, encara que sigui fora de l’àmbit territorial de l’Ajuntament de Begues.
3. Amb caràcter excepcional, es poden concedir subvencions destinades a finançar l’activitat de l’entitat beneficiària, quan no sigui possible referenciar la subvenció a una activitat concreta, tot justificant-ho a l’acte de concessió.
4. Queden prohibides les subvencions que responguin a criteris de mera liberalitat, les quals es consideren nul·les.

# TÍTOL IV. PROCEDIMENTS DE CONCESSIÓ.

## Article 16. Procediments

1. Les subvencions regulades en aquesta ordenança es poden concedir mitjançant concurrència competitiva o, excepcionalment, de forma directa.
2. La concurrència competitiva és el procediment ordinari de concessió de les subvencions.
3. Les subvencions poden atorgar-se directament no sent preceptiva la concurrència competitiva en els casos següents:
	1. Quan estiguin consignades nominativament en el Pressupost general inicial de l’Ajuntament o en modificacions de crèdits aprovades pel Ple.

Es considera que una subvenció està consignada nominativament en el Pressupost general quan el nom del beneficiari figura en una aplicació inclosa en el pressupost inicial o en modificacions posteriors aprovades pel Ple. El crèdit disponible d’aquesta aplicació pressupostària és l’import màxim de la subvenció a concedir.

* 1. Subvencions, l’atorgament o la quantia de les quals està imposada a l’Administració per una norma de rang legal.
	2. Amb caràcter excepcional, aquelles altres subvencions per a les quals s’acrediten raons d’interès públic, social, econòmic o humanitari, o altres de degudament justificades, que en dificultin la convocatòria pública mitjançant concurrència competitiva.
1. La tramitació dels procediments de concessió esmentats en qualsevol de les seves fases, haurà de fer-se utilitzant mitjans electrònics, informàtics i telemàtics, habilitats a l’efecte, sempre que en els corresponents instruments reguladors s’estableixi la seva admissibilitat.

# TÍTOL V. PROCEDIMENT DE CONCURRÈNCIA COMPETITIVA.

##

## Article 17. Inici del procediment.

Per tal de donar compliment al que disposa l’article 17.2 de la LGS, aquesta Ordenança general de subvencions té el caràcter de base reguladora general a tots els efectes i resulta aplicable a tots els procediments de concessió de subvencions atorgades per concurrència competitiva.

1. Prèviament a la convocatòria del procés de selecció s’hauran d’aprovar i publicar les corresponents Bases reguladores específiques.
2. L’anunci de la convocatòria detallarà els elements essencials de les Bases reguladores específiques per les quals es regeixi el procediment de concessió de la subvenció.
3. En el procés de selecció s’examinaran conjuntament, en un sol procediment, totes les sol·licituds presentades en el termini establert, i es resoldrà en un únic acte administratiu a favor de la sol·licitud o sol·licituds que compleixin els requisits previstos a les Bases Reguladores específiques i obtinguin, al mateix temps, una major puntuació en aplicació dels criteris de valoració fixats a les pròpies Bases.
4. L’òrgan competent per a la concessió podrà, discrecionalment, deixar desert el procés de selecció o no esgotar l’import total previst o el crèdit disponible de la corresponent aplicació pressupostària o de la seva bossa de vinculació. No podran atorgar-se subvencions per quantia superior a la que es determini en la convocatòria.
5. Es crearà un òrgan col·legiat per examinar i valorar les sol·licituds, la composició del qual s’haurà de determinar en les Bases reguladores específiques, i el seu president formularà la proposta de concessió.

L’òrgan col·legiat estarà integrat per un representant de l’Alcalde; pel Regidor que atorgui la subvenció o persona en qui delegui. A través de les Bases reguladores específiques es podrà incrementar el nombre de components d’aquest òrgan col·legiat.

## Article 18. Bases reguladores específiques

1. Per a totes les subvencions que s’hagin de concedir mitjançant concurrència competitiva, i amb l’objecte de dotar d’una major concreció el marc normatiu aplicable a un procediment, s’hauran d’aprovar les corresponents Bases reguladores específiques, que s’aprovaran prèviament a la convocatòria i que no podran contradir la present Ordenança.
2. Aquestes Bases podran tenir una vigència limitada o indefinida en el temps, de forma que s’apliquin només a una única convocatòria o a vàries bé d’un mateix any o d’anys posteriors.

En qualsevol cas, abans de la seva aprovació s’hauran de sotmetre preceptivament al tràmit d’informe previ per part de la Intervenció.

1. Es publicarà en el Butlletí Oficial de la Província un anunci del contingut de les Bases, en la forma prevista en l’article 124.2 del Reglament d’Obres, Activitats i Serveis dels Ens Locals, en el tauler d’anuncis de la Corporació, al portal web i en el Diari oficial de la Generalitat.
2. El contingut de les Bases Reguladores específiques serà, com a mínim, el següent:
	1. Objecte de la subvenció, definint el període en què s’executarà l’activitat per la qual es sol·licita la subvenció.
	2. Requisits que han de reunir els beneficiaris i forma d’acreditar-los.
	3. Condicions de solvència i eficàcia que hagin de reunir les persones jurídiques a les que es refereix l’apartat 2 de l’article 12 de la Llei.
	4. Especificació del procediment de concessió.
	5. Diari oficial en el què es publicarà l’extracte de la convocatòria, a través de la Base de Dades Nacional de Subvencions (BDNS), un cop s’hagi presentat davant d’aquesta el text de la convocatòria i la informació requerida per a la seva publicació.
	6. Criteris objectius d’atorgament de la subvenció i en el seu cas la seva ponderació.
	7. Quantia total màxima de les subvencions i aplicació pressupostària on s’imputa l’import de la subvenció.
	8. Import màxim individualitzat de les subvencions o criteris per a la seva determinació, i percentatge d’aquestes respecte al cost de l’activitat subvencionada.
	9. Composició de l’òrgan competent per l’ordenació, instrucció i resolució del procediment de concessió i el termini en que serà notificada la resolució.
	10. Termini i forma de justificar l’aplicació dels fons a l’activitat subvencionada, d’entre les previstes al títol IX d’aquesta Ordenança. En el cas de justificació per mòduls, caldrà indicar la unitat física de mesura de l’activitat així com l’import unitari del mòdul.
	11. Mesures de garantia que es consideri precís constituir, si s’escau.
	12. Forma de pagament i en el seu cas possibilitat d’efectuar pagaments parcials.
	13. Circumstàncies que, com a conseqüència de l’alteració de les condicions tingudes en compte per a la concessió de la subvenció, podran donar lloc a la modificació de la resolució
	14. Possibilitat, o no, de comptabilitzar altres subvencions o ingressos amb la mateixa finalitat.
	15. El termini màxim per resoldre i notificar la resolució del procediment no pot excedir els sis mesos, llevat que una norma amb rang de llei estableixi un termini superior o estigui previst en la normativa de la Unió Europea. El termini es computa a partir de la publicació de la convocatòria corresponent, llevat que aquesta posposi els seus efectes a una data posterior. La manca de resolució, dins d’aquest termini, té caràcter de desestimació
	16. Obligatorietat dels beneficiaris persones jurídiques, respecte els ajuts públics que es puguin atorgar per un import superior a 10.000 €, de comunicar a l’Ajuntament la informació relativa a les retribucions de llurs òrgans de direcció o administració, a l’efecte de fer-les públiques.
	17. Obligatorietat que en la sol·licitud consti un pronunciament exprés del sol·licitant respecte l’autorització o negativa per tal que en el cas de resultar beneficiari, l’Ajuntament obtingui de forma directa l’acreditació d’estar al corrent de les seves obligacions tributàries i amb la Seguretat Social a través de certificats telemàtics .
	18. Obligatorietat que en l’activitat subvencionada figuri la col·laboració o el logotip de l’Ajuntament, en els termes establerts en les bases reguladores .
	19. Criteris de graduació dels possibles incompliments imposats amb motiu de la concessió de les subvencions.

## Article 19. Convocatòria

1. El procediment de concessió de subvencions s’iniciarà sempre d’ofici mitjançant convocatòria aprovada per l’òrgan competent, amb posterioritat a l’aprovació de les Bases reguladores específiques.
2. La convocatòria serà objecte de la corresponent publicitat via la BDNS, a la que caldrà enviar les dades estructurades de la convocatòria, el text complert i l’extracte de la mateixa, que serà publicat al Butlletí oficial de la Província. La convocatòria també serà objecte de la corresponent publicitat a la web municipal.
3. La publicitat de la convocatòria via la BDNS es realitzarà seguint el procediment establert a l’article 20.8 de la Llei General de Subvencions.
4. Qualsevol convocatòria que no compleixi el requisit de publicitat exigit per l’article

20.8 de la Llei General de Subvencions serà un acte anul·lable.

1. La convocatòria tindrà necessàriament el següent contingut:
	1. Indicació de l’aprovació de les Bases reguladores específiques i el diari oficial on s’han publicat.
	2. Quantia total màxima de les subvencions i aplicació pressupostària on s’imputa l’import de la subvenció.
	3. Quantia addicional a què fa referència l’article 58.2 del Reglament General de Subvencions, si s’escau.
	4. Objecte condicions i finalitat de la subvenció.
	5. Indicació de que la concessió és per concurrència competitiva.
	6. Requisits per la sol·licitud i forma d’acreditar-los.
	7. Òrgans competents per la instrucció i resolució del procediment.
	8. Termini de presentació de sol·licituds.
	9. Termini de resolució i notificació.
	10. Documents que han d’acompanyar la sol·licitud.
	11. Possibilitat de reformulació, si s’escau.
	12. Recursos contra la resolució.
	13. Criteris de valoració de les sol·licituds.
	14. Mitjans de notificació o publicació.

##

## Article 20. Criteris de valoració

1. Les convocatòries han de concretar els criteris de valoració de les sol·licituds, i no se'n poden utilitzar d'altres que els previstos expressament.
2. Els criteris han de ser objectius, proporcionals i referits a l’objecte de la subvenció. Així mateix, han d'indicar la puntuació atribuïda.
3. En el cas que el procediment de valoració s’articuli en fases, s’ha d'indicar en quines fases s’aniran aplicant els diferents criteris, així com també el llindar mínim de puntuació exigit al sol·licitant per a continuar en el procés de valoració.
4. Les subvencions s’han d'atorgar als sol·licitants que obtinguin la millor valoració d’entre els que hagin acreditat el compliment dels requisits necessaris per a ser beneficiaris, tot i que també es pot establir un llindar mínim de puntuació.

## Article 21. Sol·licituds

1. Per a la concessió de subvencions cal la prèvia sol·licitud del possible beneficiari, en la qual s’ha de fer constar el següent:
	1. Identificació de qui subscriu la sol·licitud i del caràcter amb què ho fa. Cal aportar còpia del DNI i, en cas d’actuar en nom d’una altra persona física o jurídica, ha d'acreditar la representació legal o els poders atorgats.
	2. Identificació de qui ha de ser el beneficiari. Cal adjuntar:
		* Les persones físiques, còpia del DNI.
		* Les persones jurídiques, a excepció de les entitats inscrites al Registre municipal d’entitats i associacions ciutadanes, els documents següents:
			1. Còpia de l’escriptura o document de constitució, dels estatuts o acta fundacional de la societat o entitat en què han de constar les normes que en regulen l'activitat, degudament inscrits en el registre corresponent.
			2. Còpia del NIF de la societat o entitat.
	3. Memòria de l’obra o activitat a subvencionar. Si l’objecte de la subvenció sol·licitada és el finançament general indiferenciat de les activitats del beneficiari, s’ha d'adjuntar una memòria de les activitats a realitzar al llarg de l’any per al qual se sol·licita la subvenció i se n'ha de justificar la seva necessitat.
	4. Pressupost total de l’objecte de la subvenció amb indicació del detall desglossat per partides dels ingressos i les despeses previstes en l'execució.
	5. Declaració de les subvencions o altres ingressos obtinguts o sol·licitats per a la mateixa finalitat i compromís de comunicar a la l’Ajuntament de Begues les que s’obtinguin en el futur.
	6. Compromís de complir les condicions de la subvenció.
	7. Documentació acreditativa dels requisits específics exigits.
	8. Dades del compte bancari al qual, si l’activitat proposada és subvencionada, s'ha de transferir l’import de la subvenció.
	9. Declaració responsable d’estar al corrent de les obligacions tributàries, amb la Seguretat Social i amb l’Ajuntament de Begues.
	10. Declaració responsable conforme l’activitat a executar no suposa contacte habitual amb menors i, en cas contrari, que es disposa dels corresponents certificats legalment establerts per a acreditar que les persones que participen en el projecte no han estat condemnades amb sentència ferma per algun delicte contra la llibertat i la indemnitat sexuals.
	11. Declaració responsable relativa a les retribucions anuals dels òrgans de direcció o administració, en cas que els sol·licitants siguin persones jurídiques, per tal que, si són beneficiàries d’una subvenció d’import superior als 10.000 €, l’Ajuntament de Begues les faci públiques de conformitat amb la Llei 19/2014, de 29 de desembre, de transparència, accés a la informació pública i bon govern.
2. La documentació que ja estigui en poder de l’Ajuntament de Begues es considera presentada, sempre que sigui vigent i ho acrediti el sol·licitant.
3. Quan s’observin defectes o omissions en les sol·licituds, o es consideri necessari ampliar la informació que contenen, es pot donar als sol·licitants un termini, que no pot excedir de deu dies hàbils, per a solucionar els defectes o omissions o per a ampliar la informació. El termini ha de ser el mateix per a tots els sol·licitants.
4. La sol·licitud contindrà un pronunciament exprés del sol·licitant respecte l’autorització o negativa per tal que en el cas de resultar beneficiari, l’Ajuntament obtingui de forma directa l’acreditació d’estar al corrent de les seves obligacions tributàries i amb la Seguretat Social a través de certificats telemàtics. El sol·licitant pot denegar aquest consentiment mitjançant un pronunciament exprés; en aquest cas, queda obligat a aportar les certificacions previstes en aquesta ordenança.

## Article 22. Instrucció

1. La instrucció del procediment de concessió de subvencions es desenvolupa a través de dos òrgans: l’òrgan instructor i l’òrgan col·legiat.
2. La condició d’òrgan instructor correspon al centre gestor que promou la convocatòria.

Aquest òrgan verifica el compliment de les condicions o els requisits que han de reunir els sol·licitants per a adquirir la condició de beneficiaris, i efectua una preavaluació que determina les sol·licituds que passen a la fase d’avaluació. Així mateix, avalua les sol·licituds d’acord amb els criteris de valoració establerts a la convocatòria i n'estableix la corresponent puntuació.

El resultat d’aquesta avaluació es materialitza en un informe, que es remet a l’òrgan col·legiat, en el qual consten:

* 1. Les sol·licituds presentades, amb la indicació de les no admeses.
	2. La puntuació atorgada a cada sol·licitud admesa.
	3. L’ordre de les sol·licituds de conformitat amb la puntuació aconseguida.
	4. La quantia individual de les subvencions proposades.
	5. Les sol·licituds desestimades, amb l'especificació dels motius.
1. L’òrgan col·legiat examina la valoració efectuada per l’òrgan instructor i, si escau, proposa les esmenes oportunes. La seva tasca es formalitza en una acta, en què concreta el resultat de la valoració efectuada.
2. El desenvolupament de la fase d’instrucció del procediment s’efectua d’acord amb l’article 24 LGS i en els termes establerts a les instruccions de gestió i justificació de subvencions.

## Article 23. Resolució

1. L’òrgan instructor, a la vista de l’expedient i de l’acta de l’òrgan col·legiat en què aquest emet un informe favorable sobre la seva proposta, l’eleva a l’òrgan concedent perquè l'aprovi.
2. No obstant això, si l’import de les subvencions proposades és inferior al sol·licitat, i sempre que les bases reguladores específiques ho prevegin, es pot instar el beneficiari que reformuli la sol·licitud a fi d'ajustar els compromisos i les obligacions a la subvenció atorgable.
3. En tots els casos, la resolució de concessió, que es notificarà als interessats, ha d’estar motivada d’acord amb l’establert a la convocatòria, i ha de contenir la relació de beneficiaris, l’activitat subvencionada, l’import concedit, així com també les sol·licituds desestimades amb la indicació del motiu de desestimació.
4. El termini màxim per resoldre i notificar la resolució del procediment no pot excedir els sis mesos, llevat que una norma amb rang de llei estableixi un termini superior o estigui previst en la normativa de la Unió Europea. El termini es computa a partir de la publicació de la convocatòria corresponent, llevat que aquesta posposi els seus efectes a una data posterior. La manca de resolució, dins d’aquest termini, té caràcter de desestimació
5. No es poden atorgar subvencions per una quantia superior a la que determina la convocatòria.

## Article 24. Acceptació

1. Perquè la subvenció sigui efectiva, cal que el beneficiari accepti, sense reserves, la subvenció i les condicions amb què s’ha concedit, en la forma i el termini que assenyalin les bases reguladores.

Si el beneficiari no presenta l'acceptació de la subvenció en el termini establert o hi formula reserves, l’Ajuntament de Begues pot optar, discrecionalment, entre concedir un nou termini per a l’acceptació o considerar que el beneficiari ha renunciat a la subvenció.

1. Es pot preveure la possibilitat que l’acceptació s’entengui efectuada tàcitament, si en el termini previst a les bases reguladores des de la notificació de la concessió el beneficiari no manifesta expressament les seves objeccions.
2. En el cas de subvencions formalitzades mitjançant un conveni, l’acceptació s’entén que s'efectua amb la signatura del conveni per part del beneficiari.
3. Les subvencions no formalitzades amb un conveni i aquelles en què s’hagin d’efectuar pagaments anticipats sempre requereixen una acceptació expressa.

## Article 25. Modificacions de la resolució de concessió

1. Amb posterioritat a l’acord de concessió i abans de la finalització del termini d’execució de l’activitat subvencionada, es pot modificar, d’ofici o prèvia sol·licitud del beneficiari, l’import, l’activitat, el termini d’execució i altres obligacions, sempre que s’hagi produït una alteració en les condicions que van determinar la concessió de la subvenció i no es perjudiquin els interessos de tercers.
2. Així mateix, quan es consideri oportú, es pot concedir una pròrroga del termini de presentació de les justificacions, d’ofici o prèvia sol·licitud del beneficiari, la qual s’ha d’aprovar abans de la finalització del termini inicial.
3. Les pròrrogues del termini de justificació que eventualment puguin concedir-se no poden superar la meitat del termini inicial.
4. En el supòsit de les modificacions tramitades d’ofici, és necessari efectuar el tràmit d’audiència prèvia del beneficiari durant un període de deu dies.
5. Totes les modificacions substancials han de ser objecte de publicitat pels mateixos mitjans utilitzats per a la concessió inicial.

# TÍTOL VI. PROCEDIMENT DE CONCESSIÓ DIRECTA.

## Article 26. Concessió directa

1. La concessió directa és una forma excepcional d’atorgament de subvencions a la qual únicament es pot recórrer en algun dels supòsits especificats a l’article 16.3 d’aquesta ordenança.
2. La concurrència del supòsit previst a l’apartat 16.3.c) d’aquesta ordenança relatiu a les subvencions atorgades per raons d’interès públic, social, econòmic o humanitari, o altres de degudament justificades que en dificultin la convocatòria pública mitjançant concurrència competitiva, s'ha d’acreditar amb un informe tècnic específic que motivi suficientment les circumstàncies del cas en concret.

Aquest informe haurà de tenir el següent contingut mínim:

* 1. Antecedents
	2. Objecte de la subvenció
	3. Compromisos assumits per la corporació
	4. Motivació de la concessió de la subvenció amb la justificació detallada de les raons que acrediten l’interès públic econòmic o humanitari.
	5. Raons que dificulten la concessió de la subvenció mitjançant convocatòria pública.
1. No poden ser objecte de subvenció directa les actuacions que hagin concorregut o que haurien pogut concórrer a procediments subjectes a una convocatòria amb concurrència.

## Article 27. Bases reguladores específiques

La resolució de concessió d’aquestes subvencions i, si escau, els convenis amb que s’instrumentin, ha d’establir les condicions i els compromisos aplicables, i té el caràcter de bases reguladores específiques de la concessió.

## Article 28. Sol·licitud

1. Per a la concessió de la subvenció cal la prèvia sol·licitud del possible beneficiari, en els termes que preveu l’article 21 d’aquesta ordenança.
2. El contingut i el tràmit d’esmenes de la sol·licitud s'han d'ajustar al que disposa l’article 21.3 d’aquesta ordenança.
3. La sol·licitud contindrà un pronunciament exprés del sol·licitant respecte l’autorització o negativa per tal que en el cas de resultar beneficiari, l’Ajuntament obtingui de forma directa l’acreditació d’estar al corrent de les seves obligacions tributàries i amb la Seguretat Social a través de certificats telemàtics. El sol·licitant pot denegar aquest consentiment mitjançant un pronunciament exprés; en aquest cas, queda obligat a aportar les certificacions previstes en aquesta ordenança.

## Article 29. Resolució de concessió

1. La resolució de concessió de la subvenció, independentment de si es formalitza o no amb un conveni, ha d'incorporar els aspectes següents:
	1. Justificació de la concurrència d’algun dels supòsits que habiliten la concessió directa de la subvenció.
	2. Termini d’execució de l’activitat per a la qual se sol·licita la subvenció.
	3. Termini per a justificar la subvenció.
	4. Forma de justificació per part del beneficiari del compliment de la finalitat i de l’aplicació dels fons que es concedeixin, d’entre les que es preveuen a aquesta ordenança.
	5. Possibilitat d’efectuar pagaments a compte i/o anticipats i, si escau, garanties que han d’aportar els beneficiaris.
	6. Indicació de la compatibilitat amb l’obtenció d’altres subvencions o ajudes per a la mateixa finalitat procedents de qualsevol entitat pública o privada, nacional o internacional.
2. El termini màxim per resoldre i notificar la resolució del procediment no pot excedir els sis mesos, llevat que una norma amb rang de llei estableixi un termini superior o estigui previst en la normativa de la Unió Europea. El termini es computa a partir de la publicació de la convocatòria corresponent, llevat que aquesta posposi els seus efectes a una data posterior. La manca de resolució, dins d’aquest termini, té caràcter de desestimació
3. Perquè la subvenció sigui efectiva, el beneficiari ha d'acceptar, sense reserves, la subvenció i les condicions amb què s’ha concedit, en la forma i el termini que assenyali la resolució de concessió.

A aquests efectes, s'ha d'ajustar al que disposa l’article 24 d’aquesta ordenança.

1. La resolució de concessió pot ser objecte de modificació en els mateixos termes que recull l’article 25 d’aquesta ordenança respecte al procediment de concessió per concurrència competitiva.

# TÍTOL VII. PUBLICITAT DE LES SUBVENCIONS I TRANSPARÈNCIA.

## Article 30. Publicitat de les convocatòries i les concessions

1. La BDNS opera com Sistema Nacional de Publicitat de les Subvencions i Ajuts Públics (SNPSyAP).
2. S’haurà de comunicar a la Base de Dades Nacional de Subvencions totes les subvencions concedides per qualsevol procediment, esmentant la convocatòria, l’aplicació pressupostaria a la qual s’imputa, el beneficiari, la quantitat concedida i l’objectiu o finalitat de la subvenció. Així mateix, també són objecte de comunicació les altres actuacions que afecten les subvencions concedides, com ara modificacions, pagaments, reintegraments i sancions, entre d’altres..

L’esmentada informació s’haurà de comunicar a mesura que es vagin produint els fets registrables i, en tot cas, abans que finalitzi el més següent a la realització dels fets.

1. Per donar compliment a l’apartat anterior l’Ajuntament comunicarà a la BDNS la següent informació de les convocatòries gestionades mitjançant el procediment de concurrència competitiva (convocatòries canòniques), en la llengua espanyola oficial de l’Estat:
	1. El text de la convocatòria.
	2. El text de l’extracte de la convocatòria.
	3. Les dades estructurades de la convocatòria, entre les que figurarà el diari oficial en el que es publicarà l’extracte.
	4. Opcionalment es podran comunicar els textos de les lletres a) i

b) anteriors en una segona llengua oficial i qualsevol altre document que contribueixin a la finalitat de publicitat i transparència, per tal de facilitar l’accés als interessats.

La BDNS publicarà gratuïtament els extractes de les convocatòries al Diari Oficial corresponent.

1. Per donar compliment a l’apartat anterior l’Ajuntament comunicarà a la BDNS la següent informació de les convocatòries gestionades mitjançant el procediment de concessió directa (convocatòries instrumentals), en la llengua espanyola oficial de l’Estat:
	1. El text de la convocatòria.
	2. Les dades estructurades de la convocatòria.

No caldrà enviar l’extracte d’aquestes convocatòries a la BDNS.

1. Les convocatòries que no es comuniquin a la BDNS per tal de complir el corresponent tràmit de publicació exposat als apartats anteriors seran actes anul·lables.
2. D’acord amb l’article 6.6 del Reial Decret 130/2019, de 8 de març, pel que es regula la Base de Dades Nacional de Subvencions i la Publicitat de les Subvencions i demés Ajuts Públics, l’Ajuntament ha de comunicar a la BDNS totes les modificacions i anul·lacions de les convocatòries que es produeixin. Caldrà que aquestes comunicacions s’efectuïn en el mateixos termes en què es van produir les comunicacions de les convocatòries.
3. Addicionalment al sistema de publicitat esmentat als apartats anteriors, l’Ajuntament publicarà a la seva seu electrònica o a qualsevol altre mitjà de difusió, els següents documents:
	1. Text de les bases reguladores específiques gestionades pel procediment de concurrència competitiva.
	2. Text de les convocatòries gestionades pel procediment de concurrència competitiva.
	3. Pressupost corrent, amb un nivell de detall per aplicacions pressupostàries.
	4. Models de sol·licitud, declaracions responsables i justificació de les subvencions necessaris per a cada línia de subvencions.
4. La BDNS anirà publicant a través del SNPSyAP les convocatòries i concessions, conforme l’Ajuntament les vagi comunicant a la BDNS, dins els terminis legalment establerts. A tal efecte l’Ajuntament comunicarà les següents dades de cada concessió:
5. Convocatòria.
6. El programa i el crèdit pressupostari al que s’imputa la despesa.
7. El beneficiari.
8. L’import concedit.
9. L’objectiu o finalitat de la subvenció.
10. Els diferents projectes o programes subvencionats.
11. Els participants de cada projecte o programa subvencionat.
12. No serà obligatori subministrar informació a la BDNS sobre les resolucions de concessió i fases posteriors quan l’import atorgat per l’Ajuntament a un mateix beneficiari no superi la quantitat total de 100,00 euros.
13. La concurrència als processos de concessió de subvencions implicarà la manifestació tàcita de consentiment inequívoc al tractament de dades de caràcter personal i a la seva publicació en els termes establerts als apartats anteriors, d’acord amb el que es preveu a la Llei Orgànica 15/1999, de 13 de desembre, de protecció de dades de caràcter personal, i al Reial Decret 1720/2007, de 21 de desembre, que n’aprova el Reglament de desenvolupament, tret que les Bases Reguladores indiquin una altra cosa.
14. Les dades personals sobre beneficiaris que es publiquin al SNPyAP estaran anonimitzades.
15. La BDNS no publicarà les subvencions concedides quan l’Ajuntament comuniqui que la publicació de les dades del beneficiari, en raó de l’objecte de la subvenció, pugui ser contrària al respecte i salvaguarda de l’honor, la intimitat personal i familiar de les persones físiques en virtut del que estableix la Llei Orgànica 1/1982, de 5 de maig, o proporcioni informació sobre dades personals especialment protegides del beneficiari relatives a les categories especials de dades relacionats als articles 9 i 10 del Reglament (UE) 2016/679 del Parlament Europeu i del Consell, de 27 d’abril de 2016.

Tampoc publicarà les subvencions concedides quan l’Ajuntament comuniqui que la persona física es troba en situació d’especial protecció, en particular quan sigui víctima de terrorisme o víctima de gènere o altres formes de violència contra la dona. En aquests casos l’Ajuntament procedirà a anonimitzar la informació que consta en la BDNS, d’ofici o a instància de part, d’acord amb allò que disposa la Llei Orgànica 3/2018, de 5 de desembre de protecció de Dades Personals i Garantia dels Drets Digitals.

## Article 31. Transparència en l’activitat subvencional

1. D’acord amb allò que preveu l’article 8.1.g) de la Llei 19/2014, del 29 de desembre, de transparència, accés a la informació pública i bon govern, l’Ajuntament de Begues està obligat a fer publica la informació relativa a les convocatòries i l’atorgament de subvencions i ajuts públics.
2. En compliment d’aquesta obligació, l’Ajuntament de Begues facilitarà mitjançant el seu Portal de transparència, la informació exigida per l’article 15 d’aquesta Llei, i concretament:
	1. Les subvencions i ajuts que es té previst convocar durant l’exercici pressupostari, amb indicació del seu objecte o finalitat i els objectius d’utilitat pública o social que es pretenen assolir, mitjançant la publicació del Pla Estratègic de Subvencions.
	2. Les subvencions i ajuts públics atorgats amb indicació del seu import, objecte i beneficiaris, sigui quin sigui el seu procediment de concessió, i preservant la identitat dels beneficiaris en el cas de subvencions concedides per motius de vulnerabilitat social.
	3. La informació relativa al control financer de subvencions i els ajuts públics atorgats.
	4. La justificació o retiment de comptes per part dels beneficiaris de la subvenció o ajut atorgats.
3. Les bases reguladores específiques de la concessió de subvencions i ajuts públics que es puguin atorgar per un import superior a 10.000 € han d’incloure l’obligació dels beneficiaris, si són persones jurídiques, de comunicar als subjectes obligats la informació relativa a les retribucions de llurs òrgans de direcció o administració, a l’efecte de fer-les públiques. En els supòsits legals en què no s’apliqui un procés de concurrència per atorgar les subvencions o els ajuts, aquesta obligació l’ha d’incloure l’acte o el conveni corresponent.
4. L’Ajuntament de Begues vetllarà per tal que la informació facilitada sigui veraç, objectiva, permanentment actualitzada, accessible, comprensible, ordenada de forma temàtica i consultable amb mitjans informàtics de formats fàcilment comprensibles. L’actualització s’efectuarà com a mínim amb periodicitat mensual/trimestral.
5. Mensualment l’Ajuntament de Begues enviarà al Registre d’Ajuts i Subvencions de Catalunya (RAISC) la informació sobre la gestió de les seves subvencions continguda a l’article 4 del RD 271/2019, de 23 de desembre.

# TÍTOL VIII. GESTIÓ I JUSTIFICACIÓ DE SUBVENCIONS.

## Article 32. Consideracions prèvies

1. Els beneficiaris estan obligats a justificar la realització de l’activitat per a la qual fou concedida la subvenció, així com també el compliment de la seva finalitat, les condicions imposades i els objectius previstos.
2. La justificació de les subvencions ha de ser presentada pel beneficiari.
3. La justificació de les subvencions per part del beneficiari ha de tenir l’estructura i l’abast que es determini en els instruments reguladors de la concessió i ha de correspondre a una de les modalitats descrites a l’article següent.

En qualsevol cas, sempre ha d'incloure:

* 1. Una memòria de l’actuació justificativa del compliment de les condicions imposades en els instruments reguladors de la concessió, amb indicació de les activitats realitzades i els resultats obtinguts.
	2. Una memòria econòmica justificativa del cost total de les activitats realitzades amb el contingut previst als articles 72.2, 74.5, 75.2 i 78 del RLGS, segons la modalitat de justificació emprada d’entre les que es descriuen a l’article següent.
1. S’ha de justificar el cost total de l’activitat amb la indicació de si aquest ha estat finançat amb càrrec a la subvenció concedida per l’Ajuntament de Begues, amb fons propis del beneficiari o amb càrrec a subvencions rebudes d’altres ens concedents per a la mateixa finalitat.
2. La justificació s’ha de presentar dins del termini màxim previst als instruments reguladors de la concessió. En el cas que no es prevegi expressament, la seva presentació s’efectuarà com a màxim en el termini de 3 mesos a comptar des de la finalització del termini per la realització de l’activitat.

Si transcorregut el termini establert el beneficiari no ha presentat la documentació justificativa, el centre gestor ha de requerir-lo per tal que la presenti en el termini improrrogable de quinze dies hàbils. Si transcorregut aquest termini no la presenta, es pot revocar la subvenció amb reintegrament de les quantitats percebudes, si s’escau

## Article 33. Modalitats de justificacions

1. La justificació de les subvencions per part del beneficiari tindrà l’estructura i abast que es determini en les corresponents Bases Reguladores o acte de concessió, i es podrà efectuar mitjançant les modalitats que es relacionen a continuació:
	1. Compte justificatiu amb aportació de justificants de la despesa per subvencions concedides per un import superior a 1.000€, que contindrà:
		1. Memòria justificativa del compliment de les condicions imposades en els instruments reguladors de la seva concessió, així com de les activitats realitzades, els participants i els resultats obtinguts.
		2. Memòria econòmica justificativa del cost de l’activitat amb el contingut establert en l’article 72.2 del RLGS.
	2. Compte justificatiu amb aportació d’informe d’auditor, que contindrà:
		1. Memòria justificativa del compliment de les condicions imposades en els instruments reguladors de la seva concessió, així com de les activitats realitzades, els participants i els resultats obtinguts.
		2. Informe d’auditor de comptes inscrit en el Registre Oficial d’Auditors de Comptes, amb l’abast que es determini en les Bases Reguladores de la subvenció.
		3. Memòria econòmica abreujada justificativa del cost de l’activitat amb el contingut mínim previst a l’article 74.5 del RLGS, així com amb aquell contingut addicional previst a les Bases Reguladores de la subvenció.
	3. Compte justificatiu simplificat per subvencions concedides per un import fins a 1.000€, que contindrà:
2. Memòria justificativa del compliment de les condicions imposades en els instruments reguladors de la seva concessió, així com de les activitats realitzades, els participants i els resultats obtinguts.
3. Memòria econòmica justificativa del cost de l’activitat amb el contingut establert en l’article 75.2 del RLGS.
	1. Mòduls, que contindrà:
		1. Memòria justificativa del compliment de les condicions imposades en els instruments reguladors de la seva concessió, així com de les activitats realitzades, els participants i els resultats obtinguts.
		2. Memòria econòmica justificativa del cost de l’activitat amb el contingut establert en l’article 78 del RLGS.
	2. Presentació d’estats comptables:
		1. Tindran el contingut i abast previst a l’art. 80 del RLGS
4. Quan la subvenció tingui per objecte el finançament general d’una entitat, sigui quin sigui el percentatge de la subvenció en relació al Pressupost general de l’entitat, aquesta haurà de presentar com a justificant els estats comptables corresponents a l’exercici a què es refereixi la subvenció.
5. En la confecció de la memòria econòmica s’hauran de tenir en compte els següents aspectes:
	1. S’haurà de justificar una despesa per un import com a mínim igual al que s’indiqui en els instruments reguladors de la concessió de la subvenció.
	2. S’haurà d’indicar el cost total de l’activitat.
	3. Els documents justificatius a presentar seran factures, minutes o d’altres documents amb valor acreditatiu equivalent en el tràfic jurídic mercantil o amb eficàcia administrativa, prèviament determinats en els instruments reguladors de la concessió de la subvenció. Aquests documents hauran de reunir tots els requisits legals exigibles, i seran originals llevat que els esmentats instruments permetin la presentació de fotocòpies compulsades.
	4. Quan la subvenció tingui per objecte l’adquisició d’un immoble, s’exigirà còpia de la corresponent escriptura.
6. Quan el beneficiari sigui una Administració Pública, i tant si la subvenció s’ha destinat a finançar inversions o activitats, es podrà acceptar com a justificació una certificació acreditativa de les despeses efectuades signada per un funcionari públic habilitat en l’exercici de les seves funcions, d’acord amb el model normalitzat aprovat a tal efecte, quedant els justificants concrets a disposició de l’Ajuntament per al seu examen, si es considerés oportú.

## Article 34. Despeses subvencionables

1. Es consideren despeses subvencionables, als efectes que preveu aquesta ordenança, les que de manera indubtable responen a la naturalesa de l’activitat subvencionada, resultin estrictament necessàries i s’efectuïn en el termini establert en les bases reguladores de la concessió. Quan no s’hagi establert un termini concret, les despeses s’hauran de realitzar abans que finalitzi l’any natural en el què s’ha concedit la subvenció. En cap cas poden tenir un cost superior al valor de mercat.
2. Llevat que les bases reguladores de la concessió hi hagi una disposició expressa en contra, es considera despesa efectuada la que hagi estat efectivament pagada amb anterioritat a l’acabament del període de justificació determinat per la normativa reguladora de la subvenció.
3. Si l’import de la despesa subvencionable és igual o superior a l’import del contracte menor, el beneficiari ha de sol·licitar, com a mínim, tres ofertes de diferents proveïdors, amb caràcter previ a la contracció del compromís per a l'obra, la prestació del servei o el lliurament del bé, llevat que per les característiques especials de les despeses subvencionables no hi hagi en el mercat un nombre suficient d’entitats que el subministrin o el prestin, o llevat que la despesa s’hagi efectuat abans de la subvenció.

L’elecció entre les ofertes presentades, que s’han d’aportar en la justificació o, si s’escau, en la sol·licitud de la subvenció, s’ha de fer d’acord amb criteris d’eficiència i economia, i se n’ha de justificar l'elecció expressament en una memòria, si aquesta no recau en la proposta més econòmica.

1. Els instruments reguladors de la concessió poden establir llistes tancades de tipologies de despeses subvencionables o despeses no subvencionables, així com també establir límits quantitatius a la justificació de qualsevol de les tipologies acceptades com a subvencionables.
2. Els tributs són despeses subvencionables quan el beneficiari de la subvenció els abona de manera efectiva. En cap cas es consideren despeses subvencionables els impostos indirectes quan són susceptibles de recuperació o compensació, ni els impostos personals sobre la renda.
3. El beneficiari pot imputar els costos indirectes a l’activitat subvencionada en la part que raonablement correspongui, d’acord amb els principis i les normes de comptabilitat generalment admeses i, en tot cas, en la mesura que aquests costos corresponguin al període en el qual efectivament es duu a terme l’activitat.
4. En el supòsit d’aquesta ordenança relatiu al compte justificatiu amb aportació d’informe d’auditor, les despeses derivades de la revisió del compte justificatiu per part de l’auditor de comptes només es consideren subvencionables si ho preveuen expressament els instruments reguladors de la concessió.
5. En el cas d’adquisició, construcció, rehabilitació i millora de béns inventariables, s’han de seguir les regles següents:
	1. Les Bases Reguladores han de fixar el període durant el qual el beneficiari ha de destinar els béns al fi concret per al qual es va concedir la subvenció, el qual no pot ser inferior a cinc anys, en el cas de béns inscribibles en un registre públic, ni a dos anys per a la resta de béns.

En el cas de béns inscribibles en un registre públic, aquesta circumstància s’ha de fer constar en l’escriptura, així com l’import de la subvenció concedida, aspectes que han de ser objecte d’inscripció en el registre públic corresponent.

* 1. L’incompliment de l’obligació d’afectació referida en el paràgraf anterior, que es produeix en tot cas amb l’alienació o el gravamen del bé, és causa de reintegrament, en els termes que estableix el capítol II del títol II de la LGS, i aquest quedarà subjecte al pagament del reintegrament, sigui quin sigui el posseïdor, llevat que fos un tercer protegit per la fe pública registral o es justifiqui l’adquisició dels béns amb bona fe i títol just o en un establiment mercantil o industrial, en cas de béns mobles no inscribibles.
1. Es considera satisfeta l’obligació d’afectació a què es refereix l’apartat anterior quan:
	1. Si, tractant-se de béns no inscribibles en un registre públic, són substituïts per altres que serveixin en condicions anàlogues a la finalitat per a la qual es va concedir la subvenció i aquest ús es mantingui fins a completar el període establert, sempre que la substitució hagi estat autoritzada per l’Ajuntament o l’entitat concedent.
	2. Si tractant-se de béns inscribibles en un registre públic, el canvi d’afectació, alienació o gravamen és autoritzat per l’Ajuntament o l’entitat concedent. En aquest cas, l’adquiridor assumeix l’obligació d’afectació dels béns pel període restant i, en cas d’incompliment d’aquesta obligació, del reintegrament de la subvenció.
2. Les Bases Reguladores de les subvencions han d’establir, si s’escau, les regles especials que es considerin oportunes en matèria d’amortització dels béns inventariables. No obstant això, el caràcter subvencionable de la despesa d’amortització ha d’estar subjecte a les condicions següents:
	1. Que les subvencions no hagin contribuït a la compra dels béns.
	2. Que l’amortització es calculi de conformitat amb les normes de comptabilitat generalment acceptades.
	3. Que el cost es refereixi exclusivament al període subvencionable.
3. Les despeses financeres, les despeses d’assessoria jurídica o financera, les despeses notarials i registrals, i les despeses pericials per a l’execució del projecte subvencionat i les d’administració específiques són subvencionables si estan directament relacionades amb l’activitat subvencionada, i són indispensables per a l’adequada preparació o execució d’aquesta, i sempre que així ho prevegin les Bases Reguladores. Amb caràcter excepcional, les despeses de garantia bancària poden ser subvencionades quan així ho prevegi la normativa reguladora de la subvenció.

En cap cas són despeses subvencionables:

* 1. Els interessos deutors dels comptes bancaris.
	2. Interessos, recàrrecs i sancions administratives i penals.
	3. Les despeses de procediments judicials.

## Article 35. Subcontractació d’activitats subvencionades

1. El beneficiari de subvencions per a activitats pot subcontractar l’execució total o parcial de l’activitat que constitueix l’objecte de la subvenció, de conformitat amb el que preveuen l’article 29 de la LGS i l’article 68 del RLGS.
2. Als efectes d’aquesta ordenança, queda fora del concepte de subcontractació la contractació d’aquelles despeses en què hagi d’incórrer el beneficiari per a la realització, per si mateix, de l’activitat subvencionada.
3. El beneficiari no pot concertar l’execució de les activitats subvencionades amb les persones o entitats previstes a l’article 29.7 de la LGS.

Respecte a la impossibilitat de concertar activitats amb persones o entitats vinculades amb el beneficiari, cal atenir-se a la definició continguda en l’article 68.2 del RLGS. Únicament és possible aquesta concertació si la contractació s’efectua d’acord amb les condicions normals de mercat i s’obté la prèvia autorització de l’òrgan concedent.

A aquest efecte, el beneficiari ha de sol·licitar aquesta autorització per escrit amb caràcter previ a la celebració del contracte, la qual s’ha de resoldre en el termini màxim de dos mesos. La manca de resolució, dins d’aquest termini, té caràcter de desestimació.

Les activitats que se subcontracten amb persones o entitats vinculades amb el beneficiari i que no compten amb la preceptiva autorització no es consideren despeses subvencionables.

## Article 36. Comprovació i conservació de les justificacions

1. L’Ajuntament de Begues, com a centre gestor que ha tramitat la concessió de la subvenció és el responsable de comprovar-ne la justificació. A aquest efecte, ha de comprovar que les justificacions es presenten en els terminis fixats i les ha de comprovar formalment, i pot requerir el beneficiari perquè esmeni els defectes, completi la documentació o ampliï la informació.
2. En el cas de justificació mitjançant compte justificatiu simplificat, de conformitat amb el que preveu l’article 75.3 del RLGS, l’Ajuntament ha de comprovar una mostra dels justificants de les despeses relacionades en la memòria econòmica, per tal d’obtenir una evidència raonable de l’adequada aplicació de la subvenció, i ha de requerir el beneficiari perquè els aporti.

En la respectiva convocatòria o acord de concessió s'han de fer constar els criteris de mostreig per a la selecció de justificants.

1. El centre gestor pot comprovar el valor de mercat de les despeses subvencionades, utilitzant els criteris assenyalats a l’art. 33 de la LGS.
2. Si com a conseqüència d’aquestes comprovacions s’estima que les justificacions presentades són correctes, el centre gestor proposarà el pagament corresponent o, en cas que el pagament s’hagi fet amb caràcter avançat, el donarà per justificat.
3. En el cas que es produeixi una desviació entre el cost final de l’activitat i el pressupost inicial, el possible pagament, reducció o revocació de la subvenció es determina en funció dels criteris previstos a la convocatòria.

# TÍTOL IX. PAGAMENT DE LES SUBVENCIONS.

## Article 37. Pagament de la subvenció

1. Amb caràcter general el pagament de les subvencions s’efectua contra la presentació de les justificacions de l’activitat subvencionada.
2. Quan així estigui previst als instruments reguladors de la concessió, es poden efectuar pagaments avançats, a mesura que es vagin presentant justificacions parcials de l’activitat efectuada.
3. El pagament avançat a la justificació, s’efectua en casos puntuals que s’han d’explicitar i justificar adequadament en els instruments reguladors de la concessió. En aquest cas el termini per a presentar les justificacions és el que estableixen aquests instruments reguladors.
4. En els casos de pagaments avançats es poden exigir garanties als perceptors a fi d'assegurar la realització total de l’obra o activitat subvencionada i el compliment dels objectius de la subvenció.

No s’autoritza el pagament de cap subvenció al beneficiari que no hagi presentat, dins del termini previst, les justificacions relatives a subvencions anteriors pagades amb caràcter anticipat.

1. En tots els casos, si el beneficiari és deutor de l’Ajuntament de Begues, es pot efectuar la compensació del pagament de la subvenció amb els deutes.
2. L’Ajuntament de Begues ha de vetllar per tal que no es proposi cap pagament a favor dels beneficiaris que no hagin presentat, dins del termini previst, les justificacions relatives a subvencions concedides anteriorment.

## Article 38. Acreditació del compliment d’obligacions tributàries i amb la Seguretat Social

1. No es pot efectuar cap pagament si no consta acreditat fefaentment mitjançant les corresponents certificacions que el beneficiari es troba al corrent de les obligacions tributàries i amb la Seguretat Social, de conformitat amb els articles 18 i següents del RLGS.
2. No obstant això, en els supòsits previstos a l’article 24 del RLGS es pot substituir aquesta acreditació amb una declaració responsable.

En aquests casos, es considera que la declaració responsable presentada amb la sol·licitud té una validesa màxima de sis mesos des de la data d'emissió, de manera que no cal presentar-ne una de nova mentre aquest termini no hagi expirat.

1. En el cas que el beneficiari no s’hi hagi oposat de forma expressa, l’Ajuntament de Begues obtindrà de forma directa aquestes acreditacions per mitjans telemàtics.

# TÍTOL X. PROCEDIMENT DE GESTIÓ PRESSUPOSTÀRIA.

## Article 39. Procediment d’aprovació de la despesa i del pagament

1. Les subvencions tenen la consideració de despeses públiques i la seva efectivitat està condicionada a l’existència de crèdit pressupostari adequat i suficient.
2. L’aprovació de la convocatòria suposa també la de la despesa, i s’ha de confeccionar la corresponent operació comptable d’autorització de la despesa.
3. La resolució dels expedients de concessió, tant directa com amb concurrència, comporta l’aprovació del compromís de despesa i la confecció de la corresponent operació comptable de disposició de la despesa, de conformitat amb el que estableixen les Instruccions de gestió i justificació de subvencions.
4. Pel que fa al pagament, amb independència de si té caràcter avançat o no, cal tramitar i aprovar el corresponent reconeixement de l’obligació.
5. En els casos en què per motius previstos en els instruments reguladors de la subvenció calgui aprovar modificacions en les concessions que tinguin transcendència econòmica, cal regularitzar comptablement les fases de despesa que calgui mitjançant els corresponents ajustaments de valor.
6. L'aprovació de totes les fases del procediment esmentades requereix el tràmit de fiscalització prèvia per part de la Intervenció General.

# TÍTOL XI. DE LA PÈRDUA DEL DRET AL COBRAMENT DE SUBVENCIONS I DEL REINTEGRAMENT.

## Article 40. Invalidesa de les resolucions de concessió de subvencions

1. Són causes de nul·litat de les resolucions de concessió:
	1. Les indicades a l’article 47.1 de la Llei 39/2015, d’1 d’octubre, del procediment administratiu comú de les administracions públiques.
	2. La carència o insuficiència de crèdit pressupostari.
2. Són causes d’anul·labilitat de la resolució de concessió les altres infraccions de l’ordenament jurídic, en especial de les regles contingudes a la LGS, de conformitat amb el que disposa l’article 48 de la Llei 39/2015.
3. La tramitació i declaració de nul·litat s’ha d'ajustar al que disposen l’art. 36 de la LGS i els articles 106 i 107 de la Llei 39/2015.

## Article 41. Revocació

1. L’Ajuntament de Begues pot revocar totalment o parcialment la subvenció concedida en el cas que el beneficiari:
	1. Incompleixi alguna de les obligacions imposades en els instruments reguladors de la concessió.
	2. Hagi obtingut per a la mateixa actuació altres subvencions, ajuts o aportacions de qualsevol origen, públic o privat, que sumats a la de l’Ajuntament de Begues superin el cost total de l’obra o de l’activitat subvencionada o el percentatge fixat en la convocatòria.
	3. No hagi justificat adequadament la totalitat de l’import de les despeses subvencionables previstes a la convocatòria
2. El procediment de revocació s'inicia d'ofici per acord de l'òrgan competent, per iniciativa pròpia o com a conseqüència d'una ordre superior, a petició raonada d'altres òrgans o per denúncia. També s’inicia a conseqüència de l'informe de control financer emès per la Intervenció General.
3. En la tramitació del procediment s'ha de garantir, en tot cas, el dret d'audiència de l'interessat, mitjançant la notificació de la resolució d'inici i la concessió d'un termini de quinze dies per tal que al·legui el que consideri oportú o presenti els documents que estimi pertinents.

## Article 42. Renúncia

1. El beneficiari pot renunciar a la subvenció la qual cosa comporta que queda alliberat del compliment de la càrrega, les condicions o l'afectació a la qual està sotmesa la subvenció i perd el dret a exigir-la.

La renúncia ha de ser prèvia a l’inici de l’activitat subvencionada o al cobrament de la subvenció.

1. La renúncia pot tenir caràcter parcial, i afectar als saldos derivats de justificacions inferiors a l’import de la subvenció concedida que siguin conseqüència de desviacions pressupostàries en el cost de l’activitat. Aquestes desviacions hauran de ser admissibles d’acord amb allò establert a l’article 37 d’aquesta ordenança.
2. La renúncia produïda una vegada efectuat el pagament parcial o total de la subvenció comporta el reintegrament de la quantitat percebuda. En aquest cas, el reintegrament no comporta el pagament de l’interès de demora, sempre que la renúncia estigui degudament justificada per causes alienes a la voluntat del beneficiari o per força major.

## Article 43. Reintegrament de subvencions satisfetes

1. Quan a conseqüència de l’anul·lació, revocació o revisió de la subvenció, l’import definitiu sigui inferior a l’import pagat, el perceptor està obligat a reintegrar-ne la diferència.
2. També està obligat al reintegrament en el cas de:
	* Obtenció de la subvenció falsejant les condicions exigides o amagant les que n'haurien impedit la concessió.
	* Incompliment total o parcial de l’objectiu de l’activitat o del projecte.
	* Incompliment de l’obligació de justificar o justificació insuficient en els terminis establerts.
	* Incompliment de l’obligació d’adoptar mesures de difusió.
	* Resistència, excusa, obstrucció o negativa a les actuacions de comprovació i de control financer.
	* Altres supòsits previstos en la normativa de la LGS.
3. En tant que tot reintegrament comporta la revocació prèvia de la subvenció, el procediment de reintegrament es pot acumular amb el procediment de revocació previst a l’article 42 d’aquesta ordenança. El dret d’audiència de l’obligat al reintegrament queda garantit pel període d’al·legacions previst en el mateix article.
4. La resolució del procediment de reintegrament ha d'identificar l'obligat a la devolució, les obligacions incomplertes acreditades, la causa de reintegrament d'entre les previstes a l'article 37 de la LGS i l'import de la subvenció a reintegrar juntament amb la liquidació dels interessos de demora.
5. Els interessos de demora es calculen segons els tipus d’interès legals incrementats un 25%, llevat que la Llei general de pressupostos n’estableixi un de diferent, meritats des del moment del pagament fins a la data de l’acord de reintegrament.
6. D’acord amb l’article 42.4 de la LGS, el termini màxim per a resoldre i notificar la resolució del procediment de reintegrament és de dotze mesos des de la data de l'acord d'iniciació, sens perjudici de les possibilitats generals d'ampliació o suspensió que preveu la Llei 39/2015, d’1 d’octubre, del procediment administratiu comú de les administracions públiques.
7. El transcurs d'aquest termini sense que s'hagi notificat la resolució expressa produeix la caducitat del procediment, sens perjudici de continuar les actuacions fins a l'acabament i sense que es consideri interrompuda la prescripció per a les actuacions realitzades fins a la finalització del termini esmentat.
8. Les resolucions i els acords en matèria de reintegrament de subvencions exhaureixen la via administrativa.
9. La resolució es notifica a l’interessat i se'l requereix perquè realitzi el reintegrament corresponent en el termini i forma previst al Reglament general de recaptació.
10. Aquests ingressos tenen el caràcter de dret públic. El període d’ingrés en via voluntària és l’establert amb caràcter general per als ingressos directes. Si no s’ingressen en aquest període, s'ha de procedir per via de compensació o de constrenyiment, d’acord amb el Reglament general de recaptació, mitjançant l’Organisme de Gestió Tributària de la Diputació de Barcelona (ORGT).
11. En general el reintegrament del pagament indegut de subvencions es regeix pel que disposen els articles del 36 al 43 de la LGS, i del 91 al 101 del RLGS.

# TÍTOL XII. CONTROL FINANCER DE LES SUBVENCIONS.

## Article 44. Control financer de les subvencions

1. Sens perjudici de la fiscalització prèvia que s’ha de fer en matèria de subvencions, de conformitat amb allò que preveuen els articles 213 i següents del Reial decret legislatiu 2/2004, de 5 de març, pel qual s’aprova el Text refós de la Llei reguladora de les hisendes locals, s’ha d’exercir un control financer de les subvencions d’acord amb el que preveu l’article 44 de la LGS.

El control financer de subvencions s’ha d'exercir respecte als beneficiaris de subvencions atorgades amb càrrec als pressupostos de l’Ajuntament de Begues, independentment de si la concessió s’ha efectuat per concessió directa o per concurrència competitiva.

1. La Intervenció de l’Ajuntament de Begues efectua el control financer de conformitat amb el que disposa el títol III de la LGS. Es pot contractar, a través del corresponent expedient de contractació, la col·laboració d’empreses privades d’auditoria per a la realització de controls financers de subvencions, les quals han de seguir la metodologia utilitzada per la mateixa Intervenció General.
2. Els beneficiaris i els tercers relacionats amb l’objecte de la subvenció o de la seva justificació estan obligats a prestar col·laboració i a facilitar la documentació que els sigui requerida pel personal que efectuï el control financer, el qual té les facultats següents:
	1. Lliure accés a la documentació objecte de comprovació incloent-hi els programes i fitxers informàtics.
	2. Lliure accés als locals de negoci i altres establiments o llocs on es desenvolupa l’activitat subvencionada.
	3. Obtenció de factures, documents equivalents i qualsevol altre document relatiu a les operacions on hi hagi indicis de la incorrecta obtenció o destinació de la subvenció.
	4. Lliure accés a la informació de comptes bancaris relacionats amb les subvencions objecte de control.
3. Les facultats i els deures del personal controlador i el procediment per a l’exercici del control financer són els previstos en els articles del 47 al 50 de la LGS.
4. Del resultat dels informes de control financer, se n'ha de donar compte al Ple de la corporació.

# TÍTOL XIII. INFRACCIONS, SANCIONS ADMINISTRATIVES I RESPONSABILITATS EN MATÈRIA DE SUBVENCIONS.

## Article 45. Infraccions i sancions administratives

1. Constitueixen infraccions administratives en matèria de subvencions, les accions i omissions tipificades en els articles 52 i següents de la LGS.
2. Les infraccions es consideren lleus, greus o molt greus d’acord amb els supòsits de la LGS, i s’apliquen als infractors les sancions tipificades a la mateixa llei.
3. Les sancions poden consistir en una multa fixa o proporcional. La sanció pecuniària proporcional s’aplica sobre la quantitat indegudament obtinguda, aplicada o no justificada. Aquesta multa és independent de l’obligació de reintegrament prevista en aquesta ordenança. El cobrament de la multa es considera un ingrés de dret públic i s’hi aplica el Reglament general de recaptació.
4. En els supòsits en què la conducta és constitutiva de delicte, l’Administració ha de passar la denúncia/tant de culpa a la jurisdicció competent i s’absté de seguir el procediment sancionador mentre l’autoritat judicial no dicti sentència en ferm, no tingui lloc el sobreseïment o l’arxiu de les actuacions o no es produeixi la devolució de l’expedient pel Ministeri Fiscal.
5. Les sancions es graduen i es quantifiquen d’acord amb el que es disposa a l’article 60 i següents de la LGS.

## Article 46. Responsabilitats

1. Són responsables de les infraccions administratives en matèria de subvencions els que determina l’article 53 de la LGS que, per acció o omissió, incorrin en els supòsits tipificats com a infraccions en els articles 56 i següents de la LGS.
2. Són responsables solidaris o subsidiaris els que preveu l’article 69 de la LGS.

# DISPOSICIONS ADDICIONALS

## Primera

Els preceptes d’aquesta Ordenança general que, per sistemàtica, incorporen o reprodueixen aspectes de la normativa directament aplicables a les subvencions que atorga l’Ajuntament de Begues o els ens inclosos en el seu àmbit d’aplicació, s’entén que són automàticament modificats en el moment en què es modifiqui o derogui la normativa esmentada.

En el supòsit de modificació de la normativa, continuen sent vigents els preceptes que són compatibles o que permeten una interpretació harmònica amb els nous principis de la normativa modificada, mentre no hi hagi una adaptació expressa d’aquesta ordenança.

## Segona

En compliment del que preveu la Llei 39/2015, d’1 d’octubre, del procediment administratiu comú de les administracions públiques, l’Ajuntament de Begues, en l’exercici de la seva activitat subvencionadora, farà ús de les tècniques i els mitjans electrònics, informàtics i telemàtics habilitats a l’efecte, que permetin als interessats exercir els seus drets i complir les seves obligacions a través d’aquests mitjans amb plenes garanties i en compliment dels requisits previstos per a cada procediment.

# DISPOSICIÓ TRANSITÒRIA

## Única

Aquesta Ordenança serà d’aplicació als procediments de concessió de subvencions iniciats a partir de l’entrada en vigor d’aquesta ordenança.

A aquests efectes, s'entén que els expedients de concessió per concurrència estan iniciats si se n'ha publicat al *Butlletí Oficial de la Província* l'extracte de la convocatòria. En el cas d’expedients de concessió directa, el moment d’inici el determina la data de la seva aprovació.

# DISPOSICIÓ DEROGATÒRIA

## Única

Queden sense efecte totes les disposicions d’igual o inferior rang que s’oposin al contingut d’aquesta ordenança.

# DISPOSICIÓ FINAL

## Única

La present Ordenança general de subvencions entrarà en vigor una vegada hagin estat complerts els requeriments establerts a la legislació i al dia següent de la publicació en el *Butlletí Oficial de la Província* dels acords relatius a la seva aprovació definitiva i el seu text íntegre.